Som udgangspunkt vil din mand blive kontaktet af skifteretten, når hans far er afgået ved døden. Og han vil få besked, uanset om han skal have hele sin legale arv eller tvangsarven. Din mand og de øvrige arvinger i boet skal finde ud af, hvordan de ønsker boet skiftet. De kan vælge at få boet udleveret som et privat skifte. Vælger de det, skal de selv stå for hele skiftet, og det kræver, at de er enige om det hele. Ofte giver de øvrige arvinger skiftefuldmagt til en enkelt arving. Dermed undgår man, at alle arvinger skal skrive under på samtlige dokumenter. Det er også muligt at få en advokat til at hjælpe med det private skifte, hvis man ønsker det. I så fald vælger man blot en advokat (i enighed) og kontakter ham eller hende udenom skifteretten. Med bobestyrer Arvingerne kan også vælge, at boet skal udleveres som et bobestyrerbo. I så fald vil boet blive udleveret til en af skifterettens autoriserede bobestyrere, som alle er advokater med speciale i bobehandling. I den situation vil bobestyrer tage sig af det hele under boets behandling, selvfølgelig i samarbejde med arvingerne. Bobestyrer sørger for, at alle aktiver bliver inddraget, og alt bliver fordelt, som det skal. Hvis der opstår uenighed mellem arvingerne, kan bobestyreren træffe en afgørelse. Hvis boet skal udleveres til privat skifte eller bobestyrerbo, vil din mand blive orienteret om, at hans far er død. Lille formue Hvis din mands far efterlader sig en formue, der er mindre end 49.000 kroner efter betaling af rimelige boudgifter, vil boet hverken kunne udleveres til privat skifte eller bobestyrerbo. I så fald vil boet blive udleveret til din mands fars nærmeste pårørende som et boudlæg. Der vil dermed ikke ske en egentlig bobehandling, og din mand vil derfor ikke blive kontaktet. I den situation bliver din mand altså ikke orienteret om sin fars død, medmindre farens familie selv vælger at give ham besked. Hvis din mands fars formue er så lille, at den udleveres til hans nærmeste som et boudlæg, udleveres det ikke til den juridisk nærmeste, som typisk er en ægtefælle, samlever eller børn. Formuen udleveres til den, der rent faktisk er din mands fars nærmeste. Det kan være, det er ægtefælle, samlever eller barn, der rent faktisk er den nærmeste, men det kan også være en nabo eller lignende. Da din mands far formentlig har nogle, han er tættere knyttet til end din mand, vil det ikke være ham, der kan få boet udleveret som et boudlæg. Dermed bliver han ikke kontaktet. Hvis din mand gerne vil vide, om hans far er afgået ved døden, vil jeg anbefale, at han kontakter skifteretten i den retskreds, hvor faren bor, eventuelt Rigsarkivet eller lignende.